Emile Etzebeth in hof oor 2019-voorval(Foto: Maroela Media) Emile Etzebeth het Vrydag vlugtig in die Hopefield-landdroshof verskyn op twee aanklagte van aanranding met die doel om ernstig te beseer. Die voorval hou verband met die beweerde aanranding van twee mans buite ’n kroeg in Langebaan in 2019. Die Springbokslot Eben Etzebeth en nog ander mense is destyds daarvan beskuldig dat hulle twee mans buite die kroeg aangerand en na bewering rassistiese aanmerkings toegesnou het. Eben het deurlopend die aantygings teen hom ontken en SA Rugby het ná ’n ondersoek bevind dat hy hom nie aan rassisme of aanranding skuldig gemaak het nie. Emile, luidens berigte Eben se neef, het nou in verband met die voorval verskyn. Eric Ntabazalila, woordvoerder van die Nasionale Vervolgingsgesag (NVG) in die Wes-Kaap, sê die saak teen Emile Etzebeth is tot 14 Mei uitgestel vir die verdediging om die dossier te bestudeer.